तृप्ता उस शा कोई दूर नेईं ऐ, उसदे गै शफाखाने च नर्सा दा कम्म करदी ऐ। मरीज बनियै आई ही ते नर्स बनियै रौह्‌न लगी ही। हुन बी तृप्ता उसदी अक्खीं दै सामनै गै, सोमू गी भलका दी ऐ। बाली दी खाली होई गेदी जिन्दु च तृप्ता सह-सह समीन लगी पेई। उस तृप्ता बक्खी नजर फरकाई तां उसदी जिन्दु गी सर-सर होई, इयै जदेई सर-सर जदू उसदी मां मोई ही। अज्ज मोआ कोई नेईं सगुआं जम्मेआ ऐ। तृप्ता भाएं बिहें बरें दी ऐ पर बाली दे मनै, दे संसारे च अज्ज गै जम्मी, अज्ज मठोई ते अज्ज गै उसने पूरी जनानी बनियै अपने छलैपे दियां लट-लट करदियां जोतां जगाइयै न्हेरा पवा दे उसदे मनै च इक चनैन करी उड़ी। तृप्ता दी धीनगी नै बाली दा मन पड़छी लता। बाली गी लग्गा जे अज्ज उसदे मनै दे सौन बराऊ न ते बदलें दी मस्ती च इक मोरनी उसदी हरी-सैली द्रबड़ियें च पालां पादी ऐ।